Foto: Khalil Hamra/AP Falastin Sog‘liqni saqlash vazirligidan ma’lum qilishlaricha, G‘azo sektorida Isroil armiyasi bilan to‘qnashuvlar oqibatida halok bo‘lgan falastinliklar soni 59 kishiga yetdi. Bu haqda RIA «Novosti» xabar bermoqda. Idoradan qo‘shimcha qilishlaricha, halok bo‘lganlar orasida 8 oylik qizaloq ham bor, u gazdan zaharlangani tufayli hayotdan ko‘z yumgan. Avvalroq, 14 may kungi to‘qnashuvlar oqibatida 52 falastinlik halok bo‘lgani va taxminan 2,4 ming kishi jarohat olgani xabar berilgandi. G‘azo sektorida ommaviy norozilik namoyishlari mart oxiridan beri davom etib kelmoqda va 14 may kuni AQShning Al-Qudsda elchixonasi ochilishi sababli yangi kuch bilan avj olib ketdi. Eslatib o‘tamiz, avvalroq AQSh Isroil va Turkiyadagi elchixonalarining qo‘riqlash xizmatini kuchaytirishi xabar berilgandi.